Predsednik Srbije Aleksandar Vučić najavio je da će od 2019. na snagu stupiti nove finansijske mere za podršku rađanju, jer, u suprotnom, do 2060. “nećemo imati ni državu, ni narod”. Ipak, osim novorođenih u Srbiji je sve manje i mladih između 20 i 30 godina.

Izvor: N1

Težak put do posla, kao i uslovi rada razlozi su zbog koji u proseku godišnje iz države ode 40 hiljada i gotovo se nikada ne vrate.

Da će preko konkursa doći do posla - nadaju se. Ipak, mladi su svesni - bez veze, tj. prijatelja, rođaka ili stranke - teško da će početi da rade. Zato često pakuju kofere i iz domovine odu. Naravno, ne samo zbog nepotizma.

Kada i dođu do posla, a u proseku mladima u Srbiji za to treba 2 godine, radnim mestom nisu zadovoljni. Jer, čak 20 odsto ih radi bez ugovora, a 45 odsto mladih nema osiguranje, niti pravo na odmor ili bolovanje. 40 odsto mladih u Srbiji ima samo ugovor na određeno vreme, a polovina ih radi preko 40 sati nedeljno koliko je predviđeno zakonom. 20 odsto mladih čak radi duže od 50 sati nedeljno.

Sudbina je to mladih i u komšiluku, ukazuju u Fondaciji za razvoj ekonomske nauke. Nije za utehu, ali još više odlaze iz Rumunije, Bugarske, Albanije. A problem Srbije je i taj što država nedovoljno podstiče poslodavce koji radnicima daju prvu šansu.

"To je vrlo mali procenat bruto nacionalnog proizvoda u stvari mnogo manji nego što smo se mi obavezali kroz nacionalnu strategiju kad smo rekli da ćemo do 2020. da povećavamo tu potrošnju sa 0,1 na 0,5 odsto BDP-a, ali je ona u stvari iz godine u godinu opadala", kaže Jelena Žarković Rakić, iz Fondacije za razvoj ekonomske nauke.

Mobilnost je osnova Evropske unije - podsećaju u Grupi 484, organizaiji u čijem su fokusu migracije. Ne vide problem u tome što mladi odlaze već što je to u srpskom slučaju jednosmerna ulica - kada odu nemaju kontakt sa zemljom porekla.

"Samo ne trebamo da grešimo da ćemo zaustaviti odlazak ljudi, mi treba da stvorimo uslove da ljudi imaju manje razloga da odu. To je ono - da oni na takav način optiraju, ali da imamo jasne programe koji će te ljude povezati sa razvojnim politikama ove zemlje", rekao je Vladimir Petronijević, iz Grupe 484.

U Vladi za N1 kažu - imamo plan. Mladima savetuju da se fokusiraju na informacione tehnologije. S tim znanjima se - tvrde - lakše nalazi posao u Srbiji, a plate su više od proseka.

"Radi se na kreiranju podsticajnog okruženja pre svega za IT sektor. Vlada je povećala kvote za upis na tehničkim fakultetima za 20%, a organizuje se i II krug IT prekvalifikacija. Ulaganja u nauku ove godine biće povećana za 15%, a planirano je i formiranje Fonda za nauku ove godine", navela je Vlada.

Za to vreme, svaka peta mlada osoba koja odluči da bolja vremena čeka ovde u Srbiji prinuđena je da prihvati posao za koje je prekvalifikovana, tj. da na primer s diplomom lekara radi u pekari.